**ქ. რუსთავის მუნიციპალიტეტის მერის სამოქალაქო მრჩეველთა საბჭო**

 **საბჭოს სხდომა #44**

2020 წლის 21 იანვარს გაიმართა ქ.რუსთავის მუნიციპალიტეტის მერის სამოქალაქო მრჩეველთა საბჭოს მორიგი, რიგით ორმოცდამეოთხე შეხვედრა. სხდომას ესწრებოდა სიითი შემადგენლობიდან 9 წევრი-დელეგატი და ხელმძღვანელობდა საბჭოს თავმჯდომარე ქ.-ნი ლელა კეთილაძე.

დღის წესრიგი
1. საბჭოში ახალი წევრების დამატების საკითხი;
2. მიმართვა ქალაქის მერს პროექტის ,,ბინების დამისამართებას“ ფარგლებში;
3. ტრანსპორტის საკითხი ჭყონდიდელის დასახლებაში;
4. ქალაქში არსებული და დამონტაჟებული ნაგვის ურნების საკითხი;
5. სადარბაზოების სანიტარული დასუფთავების საკითხი შესაბამისი საშუალებებით;
6. სხდომის შეჯამება.

სამოქალაქო მრჩეველთა საბჭოს შეხვედრის ერთ-ერთ მნიშვნელოვან საკითხს წარმოადგენდა ახალი წევრების დამატება. მისი საქმიანობის გაფართოების მიზნით დელეგატებმა მერს მიმართეს და თხოვეს, კონსულტაციების და მსჯელობის შედეგად შემუშავდეს ახალი წევრების შერჩევის საერთო ფორმა.

ასევე მერთან შეხვედრის დროს დელეგატებმა ბ.-ნ ირაკლისთან ერთად განიხილეს სამოქალაქო მრჩეველთა საბჭოს მიმდინარე პროექტი, რომლის ფარგლებშიც მოითხოვეს საფინანსო სამსახურის წარმომადგენელთან შეხვედრა. გაუთვალისწინებელი და დაუგეგმავი ხარჯების გამო, საბჭო დახმარებისათვის თხოვნით მიმართავს ქალაქის მერს.

დღემდე გადაუწყვეტელ პრობლემას წარმოადგენს ტრანსპორტის საკითხი ჭყონდიდელის დასახლებაში. აღნიშნული თემის ინიციატორმა რეზო ბერაძემ, მოქალაქეთა თხოვნით, არაერთხელ დააყენა საკითხი საბჭოს სხდომაზე განსახილველად. სტუდენტები ითხოვენ დამატებითი ტრანსპორტის დანიშვნას, რაც გააადვილებს მათ გადაადგილებას დედაქალაქის მიმართულებით.

რუსთაველებისათვის ასევე პრობლემას წარმოადგენს ქალაქში არსებული და დამონტაჟებული ნაგვის ურნების არასწორი სანიტარული დამუშავება, რიგ შემთხვევებში მისი მთლიანობის დარღვევა. აღნიშნული პრობლემა წარმოადგენს დიდ რისკს, ქუჩის ცხოველები გახდნენ სხვადასხვა ინფექციის თუ დაავადების გადამტანები. არ ხდება სადარბაზოების შესაბამისი ხსნარებით დამუშავება და დაცვა ქვეწარმავლებისა და მწერებისაგან. საბჭო კიდევ ერთხელ რეკომენდაციით მიმართავს უფლებამოსილ სამსახურს, მოხდეს აღნიშნული საკითხის მოგვარება და შესაბამისი ღონისძიებების გატარება.

მრჩეველთა საბჭოს დელეგატებმა სხდომის დასასრულს შეაჯამეს შეხვედრა. არაერთი რეკომენდაციის და წერილის მიუხედავად ქალაქში რჩება გადაუჭრელი რიგი მნიშვნელოვანი საკითხებისა. სამოქალაქო მრჩეველთა საბჭოს წევრები იმედოვნებენ რომ, ქალაქის ხელმძღვანელი პირები აღნიშნულ პრობლემებს უყურადღებოდ არ დატოვებენ და შეეცდებიან დროულად მოხდეს მათი აღმოფხვრა. საბჭო კი ტრადიციულად მონიტორინგს გაუწევს ზემოთხსენებულ თემებს.

**საბჭოს მდივანი**

 **ნუკრი რამიშვილი**

 **რუსთავი, საქართველო 21.01.2020 წ.**